khistorydata/jeongjo-sjw-relations huggingface dataset:
정조 9년
乙巳八月二十九日卯時。上御春塘臺瑞蔥臺入侍時。行都承旨金尙集。行左承旨李漢豐。左副承旨趙興鎭。右副承旨徐龍輔。記事官金孝建。假注書朴蓍壽。記注官金健修。記事官金鳳顯。閣臣徐鼎修鄭東俊尹行任。以次侍立訖。上命司僕都提調旗軍洗馬後詣闕時。自敦化門由靑陽門。仍入于殿座所事送令。仍命瑞蔥臺擧行黃門旗手又桿作門。宣傳官跪啓請小開門吹打。仍跪啓稟鳴金三下吹打止。宣傳官先行參現次。壯勇衛武藝別監軍牢巡視手內吹等分班叩頭。命起去。應聲而退。宣傳官跪稟升壇號令。放信砲三聲。鳴金二★。大吹打牢子大喝三聲。牢子一人進跪。大呼開門旗手應聲揮旗而退。宣傳官跪啓稟鳴金三下吹打止。訓鍊大將從事官。由轅門趨入參現。仍留壇上。宣傳官跪啓稟聚官軍號令放信砲一聲。掌胡笛。淸道旗左右直下領來。跪告官軍到齊。命起去。應聲而退。止金。宣傳官跪。啓稟下馬號令放信砲一聲。鳴鑼官軍下馬止金。宣傳官跪。啓稟跪。皷官軍俱跪。分班叩頭。命起去。各齊聲應。宣傳官跪。啓稟上馬號令放信砲一聲。吹鑼官軍上馬宣傳官跪啓稟回信地。吹打鳴金二下。大吹打。以紅令旗領送回去。官軍下地方。命起去。應退。宣傳官跪。啓稟鳴金三下。吹打止。上命兵判入來。趙時俊進前。上曰。南行宣薦及未口傳禁軍。欲於今日試射。倂令待令事。分付。修整試記以來。時俊承命出還伏。時俊曰。今番行幸時晝停所。不爲磨鍊事。命下矣。還宮時何以爲之乎。上曰。碑閣隅。依例爲之也。司僕都提調徐命善。旗軍洗馬後入來。仍進前命善曰。新涼微動。聖體。若何。上曰。一樣矣。上曰。明日聞是卿之晬日云耶。命善曰。然矣。上曰。明日食前來待好矣。仍命御乘調馬訖。命大臣先退。仍命書傳敎曰。向來處分。不過按法。究其本事。非入已則丁寧。到此爲日稍久。前摠戎使李昌運給牒敍用。又命書傳敎曰。罰已施減下。別軍職竝還差。又命書傳敎曰。政官牌招開政。又命書傳敎曰。瑞蔥臺內試射時。騎蒭三中宣傳官申暹。駕前出身南允卨。駕後禁軍魚夏淵崔景錫李枝英。折衝趙世寬。柳葉箭五中。事知出身睦重秀。四中別軍職朴思儉。敎鍊官嘉義金祥喜。三中四分駕前出身廉重鉉。倂加資。騎蒭三中武藝別監林百春直赴殿試。柳葉箭四中別武士出身龍有翼邊將除授。仍命頒賞。軍器寺不爲待令矣。上曰。昨日傳敎。只命兵曹及禁御兩營。分付矣。軍器寺何不待令耶。問于該郞以入。賤臣承命出。還奏曰。院隷誤傳之致云矣。上命當該院隷。出付攸司。取招以聞。出榻敎仍命退。諸臣以次退出。
정조 9년
行都承旨金尙集坐。左承旨金宇鎭坐直。右承旨趙興鎭坐。左副承旨徐龍輔坐。右副承旨洪仁浩坐。同副承旨金夢華坐直。注書金孝建仕一員未差。假注書朴蓍壽仕直。事變假注書鄭㝡行仕。
정조 9년
金尙集啓曰。明陵親祭祭文。當爲製進。而大提學吳載純。卽爲牌招。何如。傳曰。允。
정조 9년
金尙集啓曰。左承旨金宇鎭。左副承旨徐龍輔。今日不爲仕進。卽爲牌招。何如。傳曰。允。
정조 9년
金尙集啓曰。判府事徐命善。依下敎來待矣。傳曰。入侍。
정조 9년
傳于金尙集曰。左承旨許遞。前望單子入之。
정조 9년
傳于金尙集曰。新除授承旨牌招察任。
정조 9년
金夢華啓曰。今此幸行時。留都以何大臣爲之乎。敢稟。傳曰。左議政留都。★★★★★★★★★★★★★。更爲牌招。
정조 9년
傳于金夢華曰。旣承疏批。又下飭敎。而一違再違。以違爲事。分義所在。寧或若是。外補所以啓進身。今已還朝之後。復提已往之事。反作難進之端。殊未知爲當。吏曹判書徐浩修。從重推考。更卽牌招參政。違牌勿★★望。
정조 9년
有政。吏批。判書徐浩修疏批未下。參判李敬養進。參議黃昇源式暇。同副承旨金夢華進。啓曰。判書徐浩修疏批未下。參議黃昇源式暇。小臣獨政未安。何以爲之。敢稟。傳曰。仍爲之。以李泰永爲副應敎。愼性眞承文副正字單付。崔雲翰養賢奉事單付。李東曄爲會寧府使。
정조 9년
兵批。判書趙時俊病。參判李度默入直進。參議柳誼病。參知李夔病。同副承旨金夢華進。以李漢豐同知單付。
정조 9년
傳于金宇鎭曰。坐直承旨入侍。
정조 9년
金夢華。以弘文館言啓曰。新除授副修撰尹長烈。卽爲牌招察任。何如。傳曰。允。
정조 9년
金夢華。以兵曹言啓曰。今此幸行時。交龍旗預爲調習矣。今亦依前例。旗與竹。出郊外試習之意。敢啓。答曰。知道。
정조 9년
金夢華。以兵曹言啓曰。今此幸行時。侍衛禁軍。不可不點擇以行矣。各番禁軍中新受馬及病蹇不能致遠之類。依例推移替直之意。敢啓。答曰。知道。
정조 9년
金夢華。以兵曹言啓曰。今此幸行時。巡將監軍單子。每日入啓受點矣。今番則動駕相値。不得入啓受點。以今九月初三日受點人員。初四日至依例。使之仍察分所。單子回鑾翌日書入之意。敢啓。傳曰。知道。
정조 9년
乙巳九月初一日辰時。上御重熙堂。徐判府事入侍時。行判中樞府事徐命善。左承旨趙興鎭。假注書朴蓍壽。記注官承膺祚金健修。以次進伏訖。上曰。今日卽卿周甲之日。轉眄之間。倐爾回甲。俗所謂歲月若流者。此之謂也。仍命宣膳。命善曰。聖恩至此。感泣無已。上曰。予於卿。豈無別般示意。俄者構出一詩。聊以表情。卿其覽焉。命善曰。召見宣饌。已出於罔極之恩。而又下宸章。將爲臣家傳世之寶。感泣不知所達矣。上命大臣先退。仍命書傳敎曰。今日聞是大臣周甲日。俄者引見宣饍。而此大臣。義同勳舊。可無別般示意之擧。徐判府事家。衣資食物。比前例倍數輸送。仍令郞官。存問以來。仍命退。諸臣以次退出。
정조 9년
乙巳九月初一日酉時。上御誠正閣。坐直承旨入侍時。右承旨金宇鎭。假注書朴蓍壽。記注官金健修。記事官尹行任。以次進伏訖。上曰。近日則領府事病勢。漸漸差勝云。實爲朝家之幸也。宇鎭曰。近則向差。而猶未快復。上命書吏判疏批。仍命書傳敎曰。吏判批下。卽爲牌招。同參政事。仍命退。諸臣以次退出。
정조 9년
行都承旨金尙集坐。左承旨金宇鎭坐。右承旨趙興鎭坐。左副承旨徐龍輔坐直。右副承旨洪仁浩坐。同副承旨金夢華坐直。注書金孝建仕一員未差。假注書朴蓍壽仕直。事變假注書鄭㝡行仕。
정조 9년
金夢華啓曰。合辭方張之時。兩司無詣臺之員。事甚未安。除在外未署經疏批未下外。大司憲尹承烈。正言韓光植。卽爲牌招。何如。傳曰。許遞。前望單子入之。
정조 9년
趙興鎭啓曰。御營廳將官來言。今日本營軍兵。日次私習云矣。敢啓。傳曰。知道。
정조 9년
以香室受押單子。傳于金夢華曰。親押。
정조 9년
傳于金尙集曰。會寧府使李東曄。不但公格所拘。向亦以此改差。今不可異同改差。政官牌招開政。以在京無故人差出。
정조 9년
金宇鎭啓曰。吏曹判書徐浩修懸牌經宿。終不膺命。參判李敬養。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允。參議只推。判書更卽牌招開政。
정조 9년
金宇鎭啓曰。吏曹判書徐浩修牌不進。參判李敬養。參議黃昇源再牌不進。推考傳旨及罷職傳旨。今方捧入。而開政命下之後。如是違牌。不卽擧行。事體所在。誠極未安。判書更卽牌招。參判所當更請牌招。而係是一日三牌。何以爲之。敢稟。傳曰。參議只推。判書與參判。更卽牌招開政。
정조 9년
金宇鎭啓曰。吏曹判書徐浩修三牌不進。推考傳旨。今方捧入。而特敎申飭之下。一向違牌。無意承膺。事體所在。誠極未安。所當更請牌招。而係是一日四牌。何以爲之。敢稟。傳曰。更爲牌招。
정조 9년
有政。吏批。判書徐浩修牌不進。參判李敬養進。參議黃昇源進。行都承旨金尙集進。以成德雨爲副修撰。李在協爲分內局提調。李素爲造紙別提。金相玉爲會寧府使。車鳳運任希鐸學正單付。
정조 9년
兵批。判書趙時俊進。參判李度默病。參議柳誼入直進。參知李夔病。右承旨趙興鎭進。以洪秉纘爲僉知。徐有建爲宣傳官。李汝節爲武兼。柳鎭恒爲御營中軍。許錡爲黑山島別將。李東曄申暹李長益爲副護軍。
정조 9년
洪仁浩啓曰。永祐園役所。御營大將李柱國。仍牌往來事。命下矣。將兵之任。不可無一刻摠察之人。何以爲之。敢稟。傳曰。訓鍊大將兼察。大將方在役所。從事官發牌聽傳敎。
정조 9년
傳于趙興鎭曰。明日御營廳留陣兼大將。以先廂隨駕摠戎使代領事。牌招聽傳敎。
정조 9년
內局提調前望單子入之。徐有隣落點。
정조 9년
以京畿監司狀啓。先正臣文正公宋時烈院宇營建事。傳于洪仁浩曰。院宇旣云畢役。賜額致祭。以旬後擇日擧行事。分付該曹。
정조 9년
以守禦使狀啓。傳語軍標信祗受後罷送事。傳于金宇鎭曰。還宮時過地方後。請出信箭。以標信爲言。城外擧動。亦用標信乎。使之詳考前例。草記。
정조 9년
以摠戎使狀啓。傳語軍標信祗受後罷送事。傳于金宇鎭曰。還宮時過地方後。請出信箭。以標信爲言。城外擧動。亦用標信乎。使之詳考前例。草記。
정조 9년
以時囚罪人趙時種更招公事。傳于洪仁浩曰。問于該宮房。可知該倅之受囑。李哥欺瞞宮房。兼欲入已之狀。明若觀火。仍囚。後坐起時。添問目取招事。分付。
정조 9년
傳于金夢華曰。坐直承旨與京畿監司入侍。
정조 9년
洪仁浩啓曰。修撰徐美修。自鄕上來云。與新除授副應敎李泰永。竝卽牌招察任。何如。傳曰。允。
정조 9년
金夢華。以侍講院言啓曰。各道榜目上送入達榜目及院上成冊入盛樻子。直納本院。乃是故規。而今者洪忠左道監試初試榜目。初無入盛之樻子。又無院上之成冊。只以榜目單件。同封於入啓榜目中。呈于政院。其在事體。誠極駭然。況昨年申飭。何如。而該道之不爲遵行。亦甚未安。當該道臣及試官竝推考。原榜目還下送。更爲修整上送之意。分付。何如。傳曰。聞已修整上送。勿推。可也。
정조 9년
洪仁浩。以訓鍊都監言啓曰。今九月初四日明陵幸行時。西營入直禁衛軍兵及東營集春營入直御營軍兵。以訓鍊餘軍。前期替代事。自兵曹節目啓下矣。西營軍四十名哨官朴致彬。東營軍五十名哨官具守諒。集春營軍五十名哨官洪格率領。與禁御兩營軍兵。前期一日。待標信替代入直。而還宮後。還爲替直之意。敢啓。答曰。知道。
정조 9년
洪仁浩。以禁衛營言啓曰。今九月初四日明陵幸行時。本營騎士三番。鄕軍四哨。依兵曹啓下節目隨駕矣。銅龍建陽等門把守軍兵。元入直將官率領仍直。西營入直軍兵。以訓鍊都監餘軍。前期一日替把。而竝與新營入直騎士。待標信出用。外營各處入直將官軍兵等。依例除標信出用。而還宮後。竝還入直之意。敢啓。答曰。知道。
정조 9년
洪仁浩。以御營廳言啓曰。今此明陵幸行時。東營集春營入直軍兵。以訓局餘軍。前期一日替代事。自兵曹節目啓下。今月初三日。東營集春營入直將官軍兵。依定式待標信出用。而與訓鍊都監餘軍替代。還宮後還爲替直之意。敢啓。答曰。知道
정조 9년
刑曹啓目。承文院使令崔漢昌等原情云云。崔漢昌段。各司捧承傳之際。書吏所書給之外。任意添書。混同分付於不當分付之處是白遣。李春英段。事端旣露之後。敢生掩跡之計。私自刀割紙尾。究厥罪狀。俱極痛惡是白乎旀。至於李枝成段。雖因漢昌之指使。手自添書之罪。亦涉可駭。所當照律勘處是白乎矣。旣有取招以聞之命。上裁。何如。判付啓。李春英之刀割尾紙。李枝成之擅書紙尾。俱極無狀。竝只照律草記爲旀。崔漢昌段。參酌決杖放送爲旀。院隷之事。院吏其敢曰不知。況渠以院吏。不書紙尾之狀。無異故犯。伊日閤門待令院吏。過齋後囚禁。各別痛治後。亦爲草記爲良如敎。
정조 9년
乙巳九月初二日申時。上御重熙堂。坐直承旨入侍時。左副承旨徐龍輔。假注書朴蓍壽。記注官金健修。記事官尹行任。以次進伏訖。上命京畿監司入侍。賤臣承命出。與徐有防偕入進伏。上曰。道路橋梁。果何如。有防曰。無頉矣。仍奏曰。今番幸行時。旗鼓迎接。何以爲之耶。上曰。置之。仍命書傳敎曰。當初處分。因該所草記自請己罪故耳。論其本事。都不過一時做錯。前試官沈豐之尹尙東成種仁竝敍用。又命書傳敎曰。爲啓進身。前承旨李秉模敍用。又命書傳敎曰。自昨至今。四違召牌。此何道理。有關國體。吏曹判書徐浩修。從重推考。更卽牌招開政。亞三堂上之不待判堂去就。忙忙承牌。汲汲開政。果無防賢之嫌乎。以此之故。判堂牌招。自在勿施之中。事未前聞。亦係後弊。不可無警飭之道。況再昨年此判堂引入時。此亞三堂。以不待判堂去就。徑先入來開政。至有外補之擧。飭墨未乾又復踵前。且以會寧府事望筒言之。擧措極爲苟艱。所對萬萬駭然。此等銓官。將焉用哉。如是之際。貽羞大矣。吏曹參判李敬養慈山府使除授。參議黃昇源雲山郡守除授。倂令當日辭朝。時任守令。遞付京職。又命書傳敎曰。更思新除會寧府使。曾以親年。湖閫呈遞。勢難往赴。會寧府使田文顯改差。今日政差出。上曰。會寧府使望筒書入後辭朝事分付。吏判牌去來。使之知入。賤臣承命出還奏曰。吏判則牌不進矣。上曰。更爲牌招。可也。賤臣承命出傳。上命書傳敎曰。藥房提調。以侍衛隨駕。許遞。前望單子入之。上曰。慈山府使雲山郡守入侍。賤臣承命出。與慈山府使李敬養。雲山郡守黃昇源偕入進伏。上各問職姓名。命誦七事。敬養昇源誦奏訖。龍輔曰。雲山郡守黃昇源。七事奏對之際。有所落漏。推考。何如。上曰。依爲之。出擧條上曰。卿則侍下乎。敬養曰。然矣。上曰。若與老母同去。則四五日後發程。而雲山則別無難便之端。明日辭朝。可也。仍命先退。上命書傳敎曰。未照律時囚中趙應鉉外倂保放。待後開坐。還囚照律。仍命退。諸臣以次退出。
정조 9년
行都承旨金尙集齋宿。左承旨金宇鎭齋宿。右承旨趙興鎭齋直。左副承旨徐龍輔齋宿。右副承旨洪仁浩齋宿。同副承旨金夢華齋直。注書金孝建齋宿一員未差。假注書朴蓍壽齋直。事變假注書鄭㝡行仕。
정조 9년
金尙集啓曰。明日明陵幸行時。大駕入齋室後。王大妣殿惠慶宮問安。何承旨進去乎。敢稟。傳曰。同副承旨進去。
정조 9년
金宇鎭啓曰。卽者吏曹假郞廳來言。式年文科初試試官。當爲擬入。而判書徐浩修未肅拜。參判參議未差。不得擧行云。判書卽爲牌招。何如。傳曰。允。
정조 9년
金宇鎭啓曰。吏曹判書徐浩修牌不進。推考傳旨今方捧入。而試官望擬入。一時爲急。更卽牌招。何如。傳曰。允。
정조 9년
金宇鎭啓曰。吏曹判書徐浩修再牌不進。推考傳旨今方捧入矣。試官望擬入。一時爲急。而如是違牌。終不擧行。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 9년
金宇鎭啓曰。吏曹判書徐浩修三牌不進。推考傳旨今方捧入。而試官望尙未擬入。監察差出。又有成命。一向違牌。終不擧行。其在事體。誠極未安。所當更請牌招。而係是一日四牌。何以爲之。敢稟。傳曰。此何道理乎。果有何不可冒出之情勢乎。鎭日屢召。惟以違傲爲事。藉令處義得宜。獨不念分義至此。從重推考。更卽牌招。斯速行公。
정조 9년
金宇鎭啓曰。吏曹判書徐浩修四牌不進。推考傳旨今方捧入。而前後飭敎。旣甚嚴截。試望及監察差出。俱係緊急。如是違召。終不擧行。揆以事體。誠極未安。所當更請牌招。而係是一日五牌。何以爲之。敢稟。傳曰。禁推傳旨捧入。
정조 9년
以吏曹判書徐浩修禁推傳旨。傳于金宇鎭曰。旣示飭意。何必置對。此傳旨分揀。更卽牌招。斯速入來謝恩。如是下敎之後。又復引義。則其可曰國有紀綱乎。亦有下敎事。使之卽爲入侍。牌去來各別催促。
정조 9년
金宇鎭啓曰。吏曹判書徐浩修五牌不進。推考傳旨今方捧入矣。飭敎連下。入侍有命。而如是違牌。無意承膺。事體道理。萬萬未安。所當更請牌招。而係是一日六牌。何以爲之。敢稟。傳曰。更爲牌招。
정조 9년
以吏曹判書七牌。何以爲之啓辭。傳于金宇鎭曰。有下敎事。入侍。
정조 9년
金夢華啓曰。吏曹判書徐浩修。特敎入侍之下。謂有情勢。屢度催促。終不入來。事體道理。俱涉未安。從重推考。何如。傳曰。允。吏曹參判前望單子入之。待下批牌招察任。
정조 9년
傳于金宇鎭曰。旣有入侍後當下敎之命。則然猶違傲。無意行公。此大關分義。吏曹判書徐浩修處。爲先問啓。
정조 9년
金宇鎭啓曰。旣有入侍後當下敎之命。則然猶違傲。無意行公。此大關分義。吏曹判書徐浩修處。爲先問啓事。命下矣。問于吏曹判書徐浩修處。則以爲。臣情窮勢蹙。積逋召命。論以邦憲。萬殞猶輕。而入侍之敎。出於特恩。惶霣感結。何敢逡巡。而第伏念臣於銓任。不可一刻冒出之義。備達於向來一疏矣。今此承命入侍。雖異於本職行公。然銓任與他司自別。旣已束帶入喉院之後。則分義所在。不得不祗肅。若臣之情地。則暫時出謝。亦歸於蔑廉隅墜家訓之科。左思右量。莫知所措。竟自陷於方命之誅。伏地戰懍。恭俟嚴譴云矣。敢啓。傳曰。向來許遞京兆之任。已出於曲念之意。伊後外補水閫之命。亦爲進身之路。而今於本職。又如是違傲。處義萬萬過中。然辭懇如此。一番許解。不害爲爲卿家惜保之意。卿之本任。今姑許遞。別雲劍點下。仍令該曹口傳付軍職。卽爲入來侍衛。本閣御製較準之役。尙未就緖。二提學一人獨勞。回鑾後。亦卽依前爲之事。分付。可也。
정조 9년
兵曹口傳政事。副司直徐浩修。
정조 9년
趙興鎭啓曰。右邊捕盜大將具以謙。以武二所試官。今方下直出去矣。所佩命召及大將牌傳令牌。來請還納。何以爲之。敢稟。傳曰。仍牌往來。
정조 9년
傳于趙興鎭曰。吏曹判書前望單子入之。
정조 9년
吏曹判書前望單子入之。趙時俊落點。
정조 9년
傳于趙興鎭曰。新除授吏曹判書。牌招察任。
정조 9년
金尙集啓曰。今此明陵幸行時。東西押班及親祭時祭監。文武科一二所監試官搜挾官量箭官監察。當爲分排。而二員拿處。無以推移。拿處人員。合有變通之道。何以爲之。敢稟。傳曰。改差。口傳差出。
정조 9년
金尙集啓曰。明日幸行時。本兵之將。不可不備。兵曹判書有闕之代。政官牌招。開政差出。待下批仍卽牌招。以爲傳授命召之地。何如。傳曰。允。
정조 9년
有政。吏批。判書趙時俊進。參判沈豐之進。參議未差。行都承旨金尙集進。以鄭民始爲兵曹判書。趙鼎鎭爲吏曹參議。
정조 9년
兵批。判書鄭民始未肅拜。參判李度默病。參議柳誼病。參知李夔入直進。左承旨金宇鎭進。守御中軍單具明謙。
정조 9년
傳于趙興鎭曰。初嚴詣仁政殿月臺親押後。二嚴啓下。皆依例爲之事分付。
정조 9년
傳于趙興鎭曰。玉堂多窠。前望單子入之。待下批牌招察任。
정조 9년
玉堂前望單子入之。副應敎尹㬦。校理李顯靖。副校理柳孟養。修撰李鼎運落點。
정조 9년
傳于金宇鎭曰。陪班兩司。不可不備員。在外及未肅拜臺諫許遞。前望單子入之。待下批牌招。
정조 9년
臺諫前望單子入之。大司憲申大升。正言兪漢敬落點。
정조 9년
臺諫前望單子入之。掌令趙衍德柳河源。持平成種仁。司諫鄭萬始。獻納趙濟魯。正言李錫夏落點。
정조 9년
傳于金宇鎭曰。新除授玉堂及兩司中罷散人敍用。解由未出人勿拘。
정조 9년
以東堂初試一二所差備官單子。傳于金宇鎭曰。徒費應辦之費。謄錄官兼封䌤官査同官。而收券官兼枝同官事分付。
정조 9년
傳于金夢華曰。大司成前望單子入之。待下批牌招察任。
정조 9년
大司成前望單子入之。李秉模落點。
정조 9년
傳于金夢華曰。出宮門路。以協陽門爲之。
정조 9년
傳于金夢華曰。兼文學李泰永本職許遞。
정조 9년
金夢華。以侍講院言啓曰。本院兼文學李泰永。時無職名。令該曹口傳付軍職。何如。傳曰。允。
정조 9년
兵曹口傳政事。副司果李泰永。
정조 9년
洪仁浩。以兵曹言啓曰。今此明陵幸行時。左邊捕盜大將趙圭鎭。以禁軍別將。領軍隨駕矣。回鑾間右邊捕盜大將具以謙。姑令兼察。何如。傳曰。允。
정조 9년
洪仁浩啓曰。因兵曹草記。今此明陵幸行時。左邊捕盜大將趙圭鎭。以禁軍別將。領軍隨駕矣。回鑾間右邊輔盜大將具以謙。姑令兼察事。允下矣。右邊捕盜大將具以謙。卽爲牌招。以爲聽傳敎之地。何如。傳曰。允。
정조 9년
金夢華。以吏曹言啓曰。來丙午式年文科東堂初試收券官及査同官。例以二員啓下。而式年東堂。則儒生錄名不多。收券數小之故。各減一員。多有前例。今亦依此擧行之意。敢啓。傳曰。知道。
정조 9년
金夢華。以吏曹言啓曰。來丙午式年文科東堂初試試官。今方擬入。而其中前獻納李壽咸。前修撰李延伋。前正言安策。前持平白師謹。前司諫安廷玹。時無職名。令該曹口傳付軍職。何如。傳曰。允。
정조 9년
金宇鎭。以禮曹言啓曰。今此式年文科初試一所。設場於本曹矣。上直郞廳。依例朝房直宿之意。敢啓。傳曰。知道。
정조 9년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而明陵親祭齋戒相値。不得爲之之意。敢啓。傳曰。知道。
정조 9년
趙興鎭。以扈衛廳留都大臣左議政洪樂性意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 9년
趙興鎭。以禁衛營言啓曰。今九月初四日明陵幸行時。本營騎士三番。鄕軍四哨隨駕矣。本營則千摠權伋。哨官韓吉謩劉寬澤。敎鍊官李東協。工匠牙兵三十五名。露梁牙兵十名。兼別破陣二名率領入直。南別營則哨官郭命夏。別騎衛二人。露梁牙兵十名率領守直。火藥庫則哨官李海鎭。別破陣八名。兼別破陣五名率領守直之意。敢啓。傳曰。知道。
정조 9년
趙興鎭。以守禦廳言啓曰。本廳傳語軍擧行形止狀啓判付內。還宮時過地方後。請出信箭。以標信爲言。城外擧動。亦用標信乎。使之詳考前例。草記事。命下矣。取考本廳謄錄。則陵行時傳語斥堠等軍。必於還宮後。微稟待標信解送。自是己亥定式。而庚子二月明陵幸行還宮後。軫念鄕軍踰日解送之弊。特下過地方卽爲罷送之傳敎。其後各年擧行。皆以信箭罷送。而元無標信祗受之事。則今番狀聞中。亦當以信箭爲請。而該曹因循還宮後罷送之舊例。節目中每以請出標信啓下。故臣廳亦未循襲其謬例矣。雖緣該曹初不稟改之致。而臣之不能往復釐正。亦有疎率不察之失。臣則惶恐待罪。而該曹節目中傳語軍撤罷時標信。以信箭改付標。何如。傳曰。允。勿待罪。
정조 9년
趙興鎭。以摠戎廳言啓曰。今此幸行時。高陽境傳語軍。自臣廳請出標信祗受後直爲罷送事狀啓判付內。還宮時過地方後。請出信箭。以標信爲言。城外擧動。亦用標信乎。使之詳考前例。草記事。命下矣。取考本廳前例。則庚子年爲始。自兵曹傳關知委中。連以請出標信爲辭。而今番傳關。又爲如前知委。故一依傳關內辭緣而擧行之意。敢啓。傳曰。知道。
정조 9년
趙興鎭。以摠戎廳言啓曰。今此明陵幸行時。各軍門諸色標下餘軍。量宜作隊。各其將官率領。本營留待入直事。自兵曹節目啓下矣。本廳京居標下軍五十名。抄擇作隊。使中軍李達秀。今九月初三日申時量。率領留待。入直于鍊戎臺本營之意。敢啓。傳曰。知道。
정조 9년
行都承旨金尙集坐。左承旨金宇鎭坐。右承旨趙興鎭坐直。左副承旨徐龍輔坐。右副承旨洪仁浩坐。同副承旨金夢華坐直。注書金孝建仕一員未差。假注書朴蓍壽仕直。事變假注書鄭㝡行仕。
정조 9년
明陵入齋室後。奎章閣政院玉堂藥房口傳問安。答曰。知道。
정조 9년
翼陵敬陵順懷墓弘陵昌陵展拜罷後。奎章閣政院玉堂藥房口傳問安。答曰。知道。
정조 9년
傳于金宇鎭曰。諸司預備。
정조 9년
金宇鎭。以武一所試官意啓曰。臣等今日丑時會同。待還宮當爲開場。而上試官尹蓍東。纔有罷職之命。無以備員試取。令政院稟旨變通。何如。傳曰。允。
정조 9년
明陵親祭祭報府。亞獻官領敦寧鄭存謙。終獻官判府事徐命善。贊禮禮曹判書金履素。典祀官奉常正李家煥。陵司別檢金商雨。執禮獻納趙濟魯。執尊吏曹佐郞申耆。大祝待敎尹行任。祝史司僕正姜。齋郞正言李錫夏。贊者引儀慶明運。謁者假引儀成元柱李持淳。贊引假引儀鄭桓吳世忠。祭監監察柳烶。
정조 9년
行都承旨沈豐之未肅拜。左承旨金宇鎭坐。右承旨趙興鎭坐。左副承旨李祖承坐直。右副承旨洪仁浩坐。同副承旨金夢華坐直。注書金孝建仕一員未差。假注書朴蓍壽仕直。事變假注書未差。
정조 9년
金夢華啓曰。大司憲申大升。大司諫趙城鎭。合辭方張之時。旣入闕中。不爲傳啓。直爲出去。事甚未安。推考警責。仍卽牌招。除在外傳旨未下未署經外。呈告人員。竝卽一體牌招。何如。傳曰。允。
정조 9년
藥房都提調徐命善。提調徐有隣。副提調金尙集啓曰。昨日祗謁陵寢。聖慕克伸。侵曉動駕。抵暮還宮。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。慈殿慈宮氣候一樣矣。後日次入侍。
정조 9년
王大妃殿惠慶宮中宮殿世子宮。口傳問安。答曰。知道。
정조 9년
趙興鎭啓曰。御營廳將官來言。本營軍兵。日次私習云矣。敢啓。傳曰。後日次爲之。
정조 9년
趙興鎭啓曰。事變假注書鄭㝡行。身病猝重。勢難察任。今姑改差。何如。傳曰。允。
정조 9년
傳于趙興鎭曰。左副承旨許遞。前望單子入之。待下批牌招察任。
정조 9년
傳于金尙集曰。刑曹判書參判參議前望單子入之。
정조 9년
刑曹堂上前望單子入之。判書徐浩修。參判金尙集。參議柳誼落點。
정조 9년
傳于金夢華曰。新除授刑曹堂上牌招察任。
정조 9년
吏曹口傳政事。以金履鎬爲禁府都事。
정조 9년
傳于趙興鎭曰。內吹依例施賞。出宮時步行內吹。加給木一疋。
정조 9년
以大司成李秉模牌不進。推考。傳于金宇鎭曰。更卽牌招。申飭行公。
정조 9년
承旨前望單子入之。沈豐之落點。
정조 9년
金夢華。以弘文館言啓曰。本館上番闕直。事甚未安。校理權裕。自鄕上來云。與新除授副修撰成德雨。一體牌招。以爲推移入直之地。何如。傳曰。允。
정조 9년
李祖承。以禮曹言啓曰。因京畿監司徐有防先正文正公宋時烈院宇營建事狀啓。傳曰。院宇旣云畢役。賜額致祭。以旬後擇日擧行事。命下矣。祭文及額號。令藝文館撰出。何如。傳曰。額號不必令藝文館撰出。以大老祠爲號。令內閣提學金鍾秀書進。可也。
정조 9년
李祖承。以禮曹言啓曰。因京畿監司徐有防先正文正公宋時烈院宇營建事狀啓。傳曰。院宇旣云畢役。賜額致祭。以旬後擇日擧行事。命下矣。致祭吉日。卽令日官推擇。則今九月十九日爲吉云。祭物及執事官。令本道差定進排事知委。而正日臨時。本曹郞廳。依例受香祝進去。以爲宣額之地。何如。傳曰。允。遣近侍宣額後。致祭祭文。待製下受香。可也。
정조 9년
趙興鎭。以武一所試官意啓曰。本所文試官尹蓍東罷職之代。令政院稟旨變通事。昨已草記。而在前試官一員未備之時。亦有開場之例。故今日平明開坐。先自木箭試取之意。敢啓。傳曰。知道。
정조 9년
趙興鎭。以武二所試官意啓曰。大駕還宮後設場事。命下矣。臣等會同試所。雖已開場。而日勢已暮。不得發射。自明日試取之意。敢啓。傳曰。知道。
정조 9년
趙興鎭。以武二所試官意啓曰。臣所擧子。自天字至玄字半字捧單元數。一百五十一人矣。今日平明開場。先自木箭試取之意。敢啓。傳曰。知道。
정조 9년
金夢華。以兵曹言啓曰。依下敎。今番幸行時隨駕內吹螺赤及龍虎營兼內吹等處。木綿依例施賞。而步行內吹六名。加給木各一疋之意。敢啓。傳曰。知道。
정조 9년
趙興鎭。以兵曹言啓曰。今番幸行時隨駕將校軍兵。各差備等犒饋。依定奪。以乾物分給之意。敢啓。傳曰。知道。壯勇衛。依例犒饋。隨率軍。亦一體犒饋。可也。
정조 9년
趙興鎭。以訓鍊都監言啓曰。本局別將田文顯。會寧府使受點。以親年。今已遞改。都監別將仍任。何如。傳曰。允。
정조 9년
金夢華。以訓鍊都監言啓曰。依傳敎。本局兼內吹三十名等處。各木綿二疋。依例施賞之意。敢啓。傳曰。知道。
정조 9년
金夢華。以御營廳言啓曰。本廳隨駕將校軍兵等處。依定奪。乾犒饋磨鍊分給之意。敢啓。傳曰。知道。
정조 9년
金夢華。以御營廳言啓曰。依傳敎。本廳兼內吹三十名等處。木綿各二疋式施賞之意。敢啓。傳曰。知道。
정조 9년
金夢華。以禁衛營言啓曰。本營將校軍兵等處。依定奪。乾犒饋磨鍊分給之意。敢啓。傳曰。知道。
정조 9년
金夢華。以禁衛營言啓曰。依傳敎。隨駕本營兼內吹三十名等處。木各二疋。步行內吹六名。加給木一疋施賞之意。敢啓。傳曰。知道。
정조 9년
趙興鎭。以守禦廳言啓曰。依傳敎。留陣本廳將校軍兵及訓局將校軍兵等。饋粥之意。敢啓。傳曰。知道。
정조 9년
金夢華。以守禦廳言啓曰。今番隨駕招搖旗差備將校軍兵等犒饋。依傳敎。以乾物磨鍊分給之意。敢啓。傳曰。知道。
정조 9년
金夢華。以摠戎廳言啓曰。今番隨駕本廳招搖旗差備將校軍兵等處。依下敎。以乾犒饋磨鍊分給之意。敢啓。傳曰。知道。
정조 9년
金夢華。以義禁府言啓曰。未照律時囚中趙應鉉外竝保放。待後開坐。還囚照律事。命下矣。時囚罪人金載翼尹守翼高宅謙高廷憲鄭東輔朴暉等。竝保放之意。敢啓。傳曰。知道。
정조 9년
洪仁浩。以刑曹言啓曰。昨日動駕時。西部居鄭璲。擊錚於衛外。故取考其原情。則以爲渠之所居合正望遠兩洞。乃御摠二倉保障重地。而月山大君。卜築以後。始出私氷。分給漁人。使之來泊。船得其主。民得其業。西江之民。橫奪魚利。兩洞流離。則丁丑年御史書啓決給。辛丑年備郞摘奸後得決。甲午年刑曹奉承傳得決。丙申年以上言得決。凡爲屢次。愚頑之徒。不有朝令。又復侵漁。故昨年擊錚鳴冤。則傳敎內。依前決給作業之意分付。而西江居任聖泰。以朴大碩之分主人。假作虛券。插入氷魚二字。轉賣甲乙樣。暗成階梯。自稱有文書主人。許多魚船。都泊渠家。及與大碩。相訟於京兆時。氷魚二字僞造插入。渠旣明白納招。如律嚴勘後。依前決給云矣。前因鄭璲之擊錚。本曹草記批旨內。公家決給。未免兩手執餠之歸。此等呼訴。自不得不釀出。然兩解之後。焉敢誣訴。決杖放送。此後依前決給作業之意分付事。命下矣。伊時臣曹。計其船數。酌其魚利。而使之均分矣。未過一年。敢以非四件之事。屢次呼籲。極涉猥越。原情勿施。自臣曹考律勘處。而至於任聖泰。不有官決。恣意都執者。誠甚痛駭。亦自臣曹。査實嚴處。何如。傳曰。兩造聚訟。一決無期。徒長頑民無窮之習。鄭璲之累次煩浼。聖泰之恣意都執。俱萬萬痛駭。兩隻竝嚴刑定配。俾無更訴之弊。璲則罪稍輕。決杖徒配。可也。
정조 9년
洪仁浩。以刑曹言啓曰。昨日動駕時。豐德居金召史。擊錚於衛外。故取考其原情。則以爲舅家田畓十結九十八卜九束。崇禎九年丙子四月。入陳於坡州舊長陵火巢內而成冊以給。故呈于戶曹。則每以經費垂乏。姑待爲題。辛亥年交河遷奉後。非本曹所可代給。往呈營邑。推出本土云。故以此呈訴。則本邑以爲。自備局屬之防營。互相推托。昨年八月。冒瀆天聽。獲承從長決給之聖敎。而若以年久不給。則同時入陳李健燮。去癸未年。故相臣徐志修判度支之時。錢木參半決給。且以代土。出給楊口之地。而殘忍寡獨之民。終未推尋。乞令決給云矣。敢以非四件之事。有此呼籲。誠極猥越。所當自臣曹考律勘處。而旣稱幼學之妻。姑勿科罪。至於本事。則百年前田土推尋。係是法外。原情勿施。何如。傳曰。允。故相之出給。或有商量而然乎。時戶判甚綜明。此等事。優於秉公明決。原情移送該曹。使之決處。可也。
정조 9년
洪仁浩。以刑曹言啓曰。昨日動駕時。慶尙道陜川居林聖貴。擊錚於衛外。故取考其原情。則以爲其祖承璧。橫入沙斤日守驛吏。而凡日守驛吏。元無子孫侵漁之規。法典所載。昭昭可考。而其父三兄弟子孫竝侵驛。故其父常懷冤鬱。粵在乙亥丙子救活飢民。前後賑穀。殆至五千石。本驛官舍傾頹。故捐出百三十兩錢。已爲重建。則本驛成給完文。本邑士林。呈書成軸。而終未免役。乞蒙頉給云矣。今八月幸行時。林聖貴。以此辭緣上言。而判付內。詳考決給。俾無更訴之弊事。命下矣。伊時臣曹。謹奉判付內事意。以承璧之混入驛吏與否。捐穀救荒之眞贋。詳査決處後。形止狀聞事。措辭行會於該道矣。今此聖貴。未暗事實。不待本道決折。而又復瀆擾。自臣曹更關本道。使之斯速決處後狀聞。聖貴則曉諭判付內辭意及本曹行會辭緣後。還爲下送。何如。傳曰。允。不但四件內事。亦係民憂。申飭該道。斯速決處狀聞事分付。可也。
정조 9년
洪仁浩。以刑曹言啓曰。昨日動駕時。義州居白召史爲其夫宋大京獄事。擊錚於衛外。所當依例捧供以入。而大京。旣是錄啓罪人。故取考原案。則前後檢狀。踢殺之實因分明。屢度審理。償命之斷案已成。而昨年閏三月諸道審理時。宋大京獄案判付內。兄弟爭死之風。雖不可責之遐俗。而大京則諉於光玄。光玄則歸之大京者。本律之外。尤係傷倫。起鬧雖因禁舂。致命實由被踢。烹鷄救病。便一斷案。而首尾十四年。一辭抵賴者。究厥情狀。尤極獰頑。大京姑令依前同推事判下矣。獄情旣無可疑。判付辭意。又若是嚴截。而大京。敢生死中求生之計。縱其妻而呼籲。極爲兇頑。原情置之。白女猥濫之罪。固當自臣曹勘處。而係是四件內事。嚴飭分付放送。何如。傳曰。允。事係殺獄。更査何妨。分付道臣。親執詳査。具意見狀聞後稟處。可也。
정조 9년
洪仁浩。以刑曹言啓曰。昨日動駕時。靈巖居姜馨孫。擊錚於衛外。故取考其原情。則以爲丙申年間。私奴豆隱老味。醉罵其父千德。而初不較詰。不加一笞。溫辭戒飭矣。伊後其父往市場。則豆隱老味。見其父。買勸酒盃。而其父不飮。出示所志。則豆隱老味生怯曰如此。則官治之前。寧欲溘然。終呑砒礵而致斃。此則明有韓昌大吳石宗目覩傳播。而且得用。則以豆隱老味之外四寸。而猶不敢諱砒塊之在於屍傍云。則渠雖飾辭。石宗得用。尙在地上。焉敢誣罔。又有一言可破者。豆隱老味。死於七月十九日。發告在於二十四日。其父果有所犯。則卽當告官。而拖至六日之久者。尤可明其父之無所犯。且豆隱老味之族屬。來懇其父曰。言詰後身死。毋論服毒與病死。略出錢兩。埋置無妨云。而其父無一毫所犯。故終不聽施。則反以爲嫌。誣告成獄。受刑已至屢百次。豈非冤鬱乎。特爲分揀。使其父生出獄門云矣。今此姜千德獄事。以前後文案觀之。則嫌起於宿怨。事激於相鬨。脅肋傷處。俱係必死之要害。償命一款。斷無可疑。而敢以服毒之說。欲爲漫漶之計。强引韓昌大吳石宗。以爲證左。而屢經審理。昌大石宗之招出。而渠所謂服毒云云。亦已落空。則今者供辭。尤萬萬巧惡。且今年四月。千德使其子馨孫上言。自臣曹旣已覆啓勿施。則五六朔之內。又復呼籲。極爲無嚴。原情勿施。姜馨孫所當勘處。而係是四件內事。嚴飭分付放送。何如。傳曰。允。事係殺獄。更査何妨。分付道臣。親執詳査。出意見論理狀聞後稟處。可也。
정조 9년
洪仁浩。以刑曹言啓曰。昨日動駕時。全羅道古阜居金成兌。擊錚於衛外。故取考其原情。則以爲渠父厚福。與其叔甘金。本主金禹鼎處許贖。而穉不辨事理。則所親金壽宗。言于渠叔曰。奴主之直成文券。有違格例。以吾名買得爲好云。而當時渠父。趁未推尋。日月稍久之後。壽宗之養孫得文。稱以世傳奴婢。脅捧花名渠父與叔家庄什物。一一奪取。故壬寅天聽。則得文之子達賢。箇箇遲晩。依律定配。而放良文記。田土什物。終不出給云矣。前因成兌之鳴冤。已勘金達賢壓良之罪。則縱有文記田土之未及推尋。此不過呈營邑之事。而敢以非四件之事。猥越登聞。極爲無嚴。原情勿施。自臣曹考律勘處。何如。傳曰。允。該邑若能遵奉朝令。豈有此煩瀆之弊。申飭該道。所謂文記田土。關到日俾卽出給事分付。可也。
정조 9년
洪仁浩。以刑曹言啓曰。昨日動駕時。西部居嚴雄贊。擊錚於衛外。故取考其原情。則以爲五江馬夫色掌之役。卽渠箕裘世傳。故壬辰甲子丙子之亂。史冊版籍。擔當輸運。戊申之亂。外倉米太。運入城內。武庫兵技。馱送水原。所役緊重。而所謂張遇恒。卽差役色掌張唜奉之收養子也。雄贊之父。以麻浦色掌。每年白米十石。定式分給於唜奉矣。辛丑年遇恒。敢生奸計。做出再去辛卯年。與貰馬契人相訟時。一百五十兩浮費件。記分米十石。無意備給。而渠弟英贊。壬寅年呈狀京兆。如前捧食。甲辰年遇恒。又做買得文記。拒逆分米。故渠於昨年。冒死擊錚。則自秋曹。査覈決給。今年因遇恒子之上言。京兆親執處決。而遇恒又爲落訟矣。又因遇恒之誣訴。渠被嚴杖後。自京兆奪給麻浦色掌於遇恒處。乞令嚴治推給云矣。今此嚴雄贊。敢以四件外事。昨今兩年。累次呼籲。誠極猥越。原情勿施。自臣曹考律勘處。而至於本訟曲直。互呈法司。各有立落。亦自臣曹。兩造對辨。溯考文蹟。更爲詳査決給。何如。傳曰。允。令參議。從公決給。俾無更訴之弊。可也。
정조 9년
洪仁浩。以刑曹言啓曰。昨日動駕時。西部居申同。擊錚於衛外。故取考其原情。則其妻外祖母今禮。以良女。孑孑無依。投托於鄭楊根家矣。鄭家永作奴婢。實是法外。贖良勿侵事。書給其妻。而南生員兩班。稱以鄭家外孫。謂之衿得奴婢。結縛捉去。故其子昇彦。今二月幸行時擊錚。啓下京畿監營。捉囚南生員。一夜瓦解。放出南生員。嚴囚昇彦。十餘日後定配。所謂南生員壓良侵虐之罪。依律嚴繩云。玆事今二月。因申昇彦之擊錚。令本道詳査公決後狀聞事。自臣曹覆啓蒙允。行會本道。而道臣。以昇彦之爲鄭家奴婢。的實無疑。昇彦誣罔之罪。依律勘處之意。旣已査啓。則今此同之少不懲畏又復呼籲。誠極痛駭。原情勿施。自臣曹考律嚴勘。何如。傳曰。嚴刑放送。可也。
정조 9년
洪仁浩。以刑曹言啓曰。昨日動駕時。京畿高陽居金再奉。擊錚於衛外。故取考其原情。則以爲渠以良族。其外祖母論香。十三歲以流丐。寓接於李家籬下。自有年數。以論香名字之偶同於李家故婢論香。闖生壓良之計。載錄於屢式帳籍。故壬寅冒死擊錚。及其査實本郡。只憑李彦章原情。道啓至有叛主當律之請。癸卯又擊錚更査。而道臣置之落科。亟令本官辨別云矣。壬寅十月。再奉。以此事擊錚。令本道行査。而伊時道臣李亨逵査實後。以論香所生奴婢。決給於李彦章。再奉。依法嚴勘事。論列啓聞。而判付內。係是赦前事。定配分揀。自本營。參酌懲治放送事。命下矣。癸卯正月。再奉又爲擊錚。故自本曹。勿施請勘。而批旨內更査何妨。直令本道査處事下敎。自本道又置之落科。則再奉之爲李彦章奴婢。明白無疑。而少不顧忌。至於三次擊錚者。民習萬萬痛駭。原情勿施。自臣曹。考律嚴處。何如。傳曰。允。
정조 9년
洪仁浩。以刑曹言啓曰。昨日動駕時。仁川居成聖乭爲其父三特獄事。擊錚於衛外。所當依例捧供以入。而三特。旣是錄啓罪人。故取考原案。則致死人金福老味之滿身傷㾗。無非致命要害之處。詞證諸招。又不啻明白。而且昨年閏三月諸道獄囚審理時判付內。仁川府殺獄罪人成三特獄事。因他入廚之事。殺渠近洞之人。手勢之慘毒。屍帳之傷損。殆無復餘地。酒店張爐。要爲迎客之資。則福乭吸煙。有何抵死之罪。公然拳踢交加。遽爾臍脅俱傷。以至第四日致命。渠雖欲百端粧撰。烏可免償命之律。元犯上典朴義揆。顧藉豪奴。毆打殘民。結縛之不足。至於箠橽。逮夫成獄之日。乃敢空家而逃。雖異造謀。難免原謀。而旣受六次嚴刑。又被千里遠配。姑且無論。三特之指名義揆。顯有推諉底意。實是風化所關。卽此一事。可謂罪上添罪。三特姑令依前同推事判下矣。已成必死之案。斷無傅生之路。則成獄九年之後。敢生死中求生之計。專沒本事。粧撰呼籲者。誠極狡惡。原情勿施。聖乭所當勘處。而係是爲父訟冤。嚴飭分付放送。何如。傳曰。允。
정조 9년
洪仁浩。以刑曹言啓曰。昨日動駕時。開城府居崔召史爲其夫崔泰麟獄事。擊錚於衛外。所當依例捧供以入。而泰麟。旣是錄啓罪人。故取考原案。則兩檢傷痕。極其狼藉。詞證諸招。俱爲明的。且昨年閏三月諸道獄囚審理時判付內。開城府殺獄罪人崔泰麟獄事。詢于曾經守臣。其言亦以爲情無可恕。法在必死。設有些少疑端。此守臣旣當按査。備知事狀。今雖欲更査其詳。無以加此。泰麟姑令依前同推事判下矣。論以獄情。旣無可疑。判下辭意。又若是截嚴。則泰麟。敢生死中求死之計。縱妻呼籲者。萬萬兇頑。原情勿施。崔女猥越之罪。所當自本曹勘處。而係是爲夫訟冤。嚴飭分付放送。何如。傳曰。允。
정조 9년
洪仁浩。以刑曹言啓曰。昨日動駕時。全羅道法聖居河壽代。擊錚於衛外。故取考其原情。則以爲法聖群山聖堂三倉漕卒騎船糧。每名一石式磨鍊。而二月裝發。六月回還。糧米不足。中路行乞。故庚午年自朝家。特憐役重糧薄之狀。每船隻出給七石七斗五升。以補其不足。及至丙申。以漕需之未敷。不爲放下。癸卯年自本道監營。每船米四石十斗酌定放下。而或有受不受之時。乞依近例。永爲定式云矣。係是四件外事。原情勿施。自臣曹考律勘處。而漕卒糧米之添給。旣有定式。則或給或否。事甚疑惑。然而渠輩所訴。亦難準信。令本道詳査決處。何如。傳曰。允。
정조 9년
正言兪漢敬啓曰。臣才識魯莽。言議巽軟。淸朝耳目之任。自知不稱。而迺者薇院除旨。忽下於玉署淸齋之時。召牌繼降。義分是懼。他不暇顧。章皇出肅。仍參陪扈之列。而臣於本院。旣經納言。則揆以格例。自在應遞。其何可一刻仍冒於見職乎。請命遞斥臣職。答曰。依啓。
정조 9년
大司憲申大升。持平成種仁。獻納趙濟魯。正言李錫夏。修撰李鼎運啓曰。請出置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 9년
大司憲申大升。持平成種仁。獻納趙濟魯。正言李錫夏啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥籍之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 9년
持平成種仁啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。新除授執義尹長烈。時在京畿長湍地。請斯速乘馹上來事下諭。答府曰。第九件事。亟停勿煩。下諭事依啓。
정조 9년
正言李錫夏啓曰。請大靜縣爲奴罪人金壽賢。更令王府。設鞫嚴問。依律處斷。請興陽縣爲奴罪人河翼龍。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟。竝投絶島。以嚴隄防。請薪智島荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。答院曰。不允。第十四件事。第十五件事。亟停勿煩。
정조 9년
刑曹啓目。擊錚罪人宣召史原情云云。所供如此。上裁。何如。啓判付內。遠道女人。千里跋涉。有此鳴錚之擧。可知情冤切至。一邊之說。雖難取信。不可不詳査決處。令道臣嚴覈狀聞事分付爲良如敎。
정조 9년
大司成李秉模疏曰。伏以。祗謁陵寢。克伸聖慕。欣瞻羽旄。喜均朝野。臣於向日銀臺之命。罪積累違。恩重薄罷。惶汗感涕。去益交迸。不意特敍之典旋降。不日國子之除。逈出尋常。旣拯濟之。又拂拭之。不拘銓家之常格。別示陶鎔之盛念。侵曉天牌。儼辱於郊次之外。非分華銜。反侈於遭罹之前。傍觀爲之感法。臣心當作如何。噫。臣之毛髪。孰非造化之力。而至於向來昭晣之敎。竝如臣所不及言之地而特賜分釋。積費引喩。原其情而屬之錯料。斥彼言而斷以反詈。曾前所遭。自犯八違之罪。而終始曲保。洞辨一着之誤。有若慈母之於癡兒。輒先導達其欲訴未訴之情也。臣北望九頓。一讀一涕。惟願早自溘然。懷此入地。快免不瞑之恨。而已此生此世。更無餘憾。其所圖報於未死之前者。只在於不顧夷險。一心殫竭。則區區廉防。固不敢自恤。而第臣前疏。緣於傳聞之未悉。只暴私情之痛迫。外此諸條。未暇擧論。及夫登徹之後。始知論勘至重。尤非忍聞。原本雖未得見。臣心倍切悸懍。直欲引決而不可得也。人之爲言。至於此極。而顧乃憑恃寵靈。晏然自居。則從此朝廷。將無防限之可畏。臣雖無狀。亦豈忍爲此哉。在庶官尙此不敢。而況於此等峻選之地乎。目下之情跡。如是危蹙。自來之情勢。亦自難强。去就一節。初非可論。則爲任之重。不稱之實。臣何敢循襲故常。張皇修飾。自比無故者雍容整暇之爲乎。只將窮迫之情。冒陳荐召之下。伏乞天地父母。憐臣身之汚衊。許臣名之刋削。斂跡朝端。保命田間。以卒生成之澤。仍治臣違傲煩瀆之罪。以振朝綱。千萬至禱。答曰。省疏具悉。所辭太過。卿其勿辭行公。
정조 9년
乙巳九月初五日酉時。上御重熙堂。坐直承旨入侍時。左副承旨李祖承。假注書朴蓍壽。記注官金健修。記事官尹行任。以次進伏訖。上命書榻敎曰。都承旨前望單子入之。待下批牌招察任。又命書傳敎曰。在外及違牌未肅拜玉堂竝許遞。前望單子入之。又命書傳敎曰。政官待明朝牌招開政。又命書傳敎曰。大司成批下。牌招察任。申飭行公。仍命退。諸臣以次退出。
정조 9년
行都承旨金尙集坐。左承旨金宇鎭坐。右承旨趙興鎭坐。左副承旨李祖承坐。右副承旨洪仁浩坐直。同副承旨金夢華坐直。注書金孝建仕一員未差。假注書朴蓍壽仕直。事變假注書尹羽烈仕。
정조 9년
金尙集啓曰。明日常參經筵。取稟。傳曰。停。
정조 9년
金夢華。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
金夢華啓曰。合辭方張之時。憲府無詣臺之員。事甚未安。除在外傳旨未下未署經外。呈告人員。竝卽牌招。何如。傳曰。允。
정조 9년
以禮曹今九月初七日王世子生辰百官權停例行禮事單子。傳于洪仁浩曰。安徐。
정조 9년
以京畿監司別單猥濫擊錚人徐命孝金相翊等所供開錄事。傳于金夢華曰。此則不必聞啓。有司堂上商量。後日登對時稟處。擊錚人放送事。回諭。
정조 9년
傳于金宇鎭曰。同副承旨入侍。
정조 9년
傳于趙興鎭曰。承旨前望單子入之。待下批牌招察任。
정조 9년
承旨前望單子入之。金尙集落點。
정조 9년
傳于金夢華曰。刑曹參判前望單子入之。
정조 9년
刑曹參判前望單子入之。尹蓍東落點。
정조 9년
金宇鎭啓曰。吏曹判書趙時俊。參議趙鼎鎭牌不進。推考傳旨及罷職傳旨今方捧入。而開政命下之後。如是違牌。不卽擧行。事甚未安。判書更卽牌招。何如。傳曰。允。
정조 9년
金宇鎭啓曰。吏曹判書趙時俊再牌不進。推考傳旨今方捧入。而開政命下之後。連事違召。事甚未安。所當更請牌招。而係是一日三牌。何以爲之。敢稟。傳曰。無端違牌。此何道理。此啓辭勿施。仍以前牌。催促開政。兵判亦爲懸病不參云。一體牌招開政。
정조 9년
以吏曹參議趙鼎鎭牌不進罷職傳旨。傳于洪仁浩曰。許遞。
정조 9년
有政。吏批。判書趙時俊進。參判沈豐之試官進。參議趙鼎鎭牌不進。行都承旨金尙集進。以沈豐之爲吏曹參判。權以綱爲大司諫。朴聖泰爲司諫。盧廷良申禹相爲掌令。李彦祜爲持平。李壽咸爲獻納。宋景煥爲正言。李翼晉爲校理。孟至大爲副修撰。兪漢敬爲文學。李命植爲知敦寧。柳焵爲兵曹參議。鄭民始爲同經筵。金尙集爲奉常提調。金思穆爲平市提調。徐琢修爲掌樂主簿。禁府都事趙鎭大。內資奉事呂駿永相換。李喆運爲平山府使。李彦恒爲繕工奉事。具聖元爲禮賓參奉。
정조 9년
兵批。判書鄭民始。參判李度默。參議柳焵病。參知李夔入直進。右副承旨洪仁浩進。同知單田文顯。副護軍單朴聖泰洪宗藎許晊權世規。副司直單尹承烈尹尙東徐龍輔金東淵李敏采尹序東韓光植柳畊。
정조 9년
以監察望筒。傳于金宇鎭曰。此望筒日前姑令置之。槪念尹勉憲也。今則監察。別無苟簡之事。改差草記勿施。仍任前職。俾知念舊僚之意。
정조 9년
以監察望筒。傳于洪仁浩曰。保放人旣命放。此望筒勿施。
정조 9년
傳于金夢華曰。禁府刑曹時囚。無論保放在囚。竝放送。仍囚中趙時種。削職放送。趙應鉉保放。自今日至明日。各司勿爲用牌事。分付。
정조 9년
以義禁府李燁囚單子。傳于金夢華曰。放。如有同罪未及拿來之人。一體分揀。
정조 9년
玉堂前望單子入之。校理成種仁。副校理趙濟魯李太亨。副修撰李顯靖落點。
정조 9년
傳于洪仁浩曰。新除授玉堂。牌招察任。
정조 9년
傳于洪仁浩曰。御定兵學統。統營印進。所入物力。依例會減事。分付惠廳。
정조 9년
傳于金宇鎭曰。日前處分。不過申飭下隷之事。在京堂上。未必知之。隨駕外刑曹堂上罷職人竝敍用。郞官拿處。附過放送。
정조 9년
傳于金夢華曰。卿宰罷削及門黜人員。竝給牒敍用。仍令該曹口傳付軍職。
정조 9년
兵曹口傳政事。副司直單洪良浩李在簡沈頤之洪秀輔蔡弘履洪益弼南玄老。
정조 9년
假注書鄭㝡行改差。代以尹悌東爲假注書。
정조 9년
京畿監司啓本。平山蔡正坤捧供判付內。鄕戰在所痛禁。月前海儒之封章也。微示不挽之意。一則抑奔競。一則爲鎭安也。觀此蔡正坤上言。大抵渠輩。如無憑藉跳踉之漸。則該守令。豈有如是決處乎。此而偏信一邊之供。有所扶抑於其間。無異於推波助瀾。此供辭勿施。令廟堂措辭嚴飭。該道伯以此判付辭意。申諭該邑章甫。俾各痛革舊習。期底和協。如是下敎之後。勿論甲乙。復以本邑章甫事有登聞之事。是犯法之亂民。不可以章甫待之。置之重辟。斷不饒貸。一體嚴飭爲旀。因此該守令事。有莫曉者。本邑章甫陳疏之擧。設或出於挾私逞憤之計是良置。疏辭關係。何如。況禁鄕戰之道。亦當兩造竝治。該府使之處決則反是。陳疏三人。至於刑配。被論諸人。不敢誰何。焉有此等法理。名以守令。擧措若是放恣。不念蹤跡之嫌。朝家則以爲。朝廷先禁此輩之黨私。然後可禁鄕儒之鄕戰。此等守令。若不置之重辟。法將安用。該府使鄭景曾改差。仍令該府拿來。嚴問口招以聞。如使道伯。早能恢公査治。豈有今日煩浼之擧乎。爲先從重推考爲旀。該邑章甫。以今處分。誤認以蔡光鼎輩。置之立科。更有起鬧之端。則當該作俑首倡人摘發。遣繡衣聚會本邑士民。以本律從事。使中外。知朝家處分之無少偏係。亦以此意。行會嚴飭爲良如敎。
정조 9년
洪仁浩。以大典通編監印廳言啓曰。大典通編印出粧䌙之役。今已告訖矣。進書日字。令日官推擇。則今月十一日爲吉云。以此日擧行之意。敢啓。傳曰。以十二日爲之。
정조 9년
趙興鎭。以禮曹言啓曰。因北靑幼學李世寬上言。傳曰。雖是子孫之言。或有可據之端。論理稟處事判下矣。蓋李世寬之先祖靑海君之蘭之豐功偉烈。配食廟庭。則朝家之崇報大矣。重致諭祭。隆褒鄭重。則聖考之追奬極矣。且北土人士。謀建屋子。妥奉遺像。春秋克擧侑祀。朔望不廢焚香者。蓋念其遺躅殊勳。惜其湮沒。起義敬奉。寓其尊慕。則今以規模疎略。體面不尊。遽請建祠宣額。非出士林公議。係是子孫私籲。恐涉猥越。而建祠宣額。事體至重。如非特恩許施。則決非臣曹所可仰請者。上言內辭緣。今姑置之。何如。傳曰。允。
정조 9년
李祖承。以禮曹言啓曰。因全羅道幼學奇錫周等上言。傳曰。其忠勇節義。卽婦嬬之所知。雖以遺傳觀之。凜凜令人奪魄。旣施貤贈之典。旋有建祠之命。列聖朝嘉奬忠臣之聖意。可以仰認。特因伸雪屬耳。未遑易名。況其兄其弟之節行。又如是卓異。褒贈亦非過濫。此豈特一鄕多士之公議。竝依所請施行。諡狀從速撰出。待到館。卽爲議諡事。分付弘文館。以示朝家崇奬之意。此上言狀頭處出給事判下矣。謹依判下內辭意。議諡贈職等事。分付各該司。而原上言。則出給狀頭處。以示朝家崇奬之意。敢啓。傳曰。知道。
정조 9년
趙興鎭。以禮曹言啓曰。因公山幼學鄭始亨等上言。傳曰實跡問於前伯。論理草記事判下矣。謹依判下內辭意。故學生金命基孝行實跡。詳問於前道臣申大升沈豐之處後稟處之意。敢啓。傳曰。知道。
정조 9년
金夢華。以兵曹言啓曰。本曹犒饋草記。傳曰。知道。壯勇衛依例犒饋。隨率軍亦一體犒饋事。命下矣。壯勇衛則原犒饋時。已爲依式分給。而隨率軍十八名。依傳敎。一依原犒饋例分給之意。敢啓。傳曰。知道。
정조 9년
金夢華。以備邊司言啓曰。卽見黃海監司嚴思晩狀啓。則備陳綿農失稔之狀。仍請各軍門各該司諸色價布及均廳區劃江都所送選武布等當年條。限明秋特許純錢上納事。令廟堂稟旨分付爲辭矣。今年海西風水之災。綿農最爲告歉。在前如此之時。亦多有純錢許施之例。今亦依狀請。各項身布。竝令純錢上納。俾緖民力之意。分付。何如。傳曰。允。依草記卽爲行會。使小民。知朝家懷保之政。可也。
정조 9년
金夢華。以備邊司言啓曰。會寧府使金海柱。在任身死矣。返柩時。依法典擔軍題給事。分付所經各道。何如。傳曰。允。
정조 9년
金夢華。以武一所試官意啓曰。今日本所木箭應射擧子。自天字至玄字一百四十一人內。具三矢二十四人。二矢二十五人。一矢二十七人入格。合爲七十六人。而玄字未畢試。日暮姑停之意。敢啓。傳曰。知道。
정조 9년
金夢華。以武一所試官意啓曰。本所今日平明開場。自玄字木箭試取之意。敢啓。傳曰。知道。
정조 9년
金夢華。以武一所試官意啓曰。今日本所片箭應射擧子九十三人內。邊二中一人。邊一中二人入格。合爲三人。而仍自天字。騎芻試取之意。敢啓。傳曰。知道。
정조 9년
金夢華。以武一所試官意啓曰。今日本所木箭應射擧子。自玄字至黃字半字四十二人內。具三矢七人。二矢六人一矢九人。昨日入格七十六人。合爲九十八人。而仍自天字。鐵箭試取之意。敢啓。傳曰。知道。
정조 9년
金夢華。以武一所試官意啓曰。今日本所鐵箭應射擧子。自天字至黃字半字九十八人內。具三矢七十二人。二矢十五人。一矢六人入格。合爲九十三人。而仍自片箭四貫革試取之意。敢啓。傳曰。知道。
정조 9년
金夢華。以武二所試官意啓曰。臣所今日。自天字至玄字半字木箭試取。入格九十九人。未及試取四十二人。日暮姑停之意。敢啓。傳曰。知道。
정조 9년
金夢華。以武二所試官意啓曰。臣所今日平明開場。自玄字半字。木箭仍爲試取之意。敢啓。傳曰。知道。
정조 9년
金夢華。以武二所試官意啓曰。臣所今日。自玄字半字。木箭試取。入格十八人。而自天字至玄字半字一百五十一人內。三矢入格四十八人。二矢入格三十九人。一矢入格三十人。合爲一百七十人矣。木箭今已畢試。鐵箭鱗次試取之意。敢啓。傳曰。知道。
정조 9년
金夢華。以訓鍊都監言啓曰。今番陵幸時隨駕將校軍兵及武藝別監別技軍等犒饋。依定奪。以乾物磨鍊分給之意。敢啓。傳曰。知道。
정조 9년
洪仁浩。以義禁府言啓曰。禁府刑曹時囚。無論保放在囚。竝放送。仍囚中趙時種。削職放送。趙應鉉保放事。命下矣。時囚罪人楊致鶴鄭達新趙祥逵。保放罪人金載翼尹守翼高宅謙高廷憲鄭東輔朴暉等竝放送。仍囚罪人趙時種。削職放送。嚴囚罪人趙應鉉。保放之意。敢啓。傳曰。知道。
정조 9년
金夢華。以義禁府言啓曰。李燁放。如有同罪未及拿來之人分揀事。命下矣。時囚罪人李燁放送。海南前縣監李民秀。以稅穀致敗罪。方在未及拿來中。而與李燁。係是同罪。依傳敎分揀放送事。分付該道道臣之意。敢啓。傳曰。知道。
정조 9년
金夢華。以刑曹言啓曰。承政院使令李春英等捧供啓目判付內。崔漢昌。參酌決杖放送。院隷之事。院吏其敢曰不知。渠以院吏。不書紙尾之狀。無異故犯。伊日閤門待令院吏。過齋後囚禁。各別痛治後。草記事。命下矣。使令崔漢昌。決杖六十放送。書吏金宗烒罪狀。考諸律文。則大明律不應爲條有曰。凡不應得爲而爲之。事理重者杖八十。金宗烒。依此律決杖八十。放送之意。敢啓。傳曰。知道。
정조 9년
金夢華。以刑曹言啓曰。承政院使令李春英等捧供啓目判付內。李春英之刀割尾紙。李枝成之擅書紙尾。俱極無狀。竝照律草記事。命下矣。取考律文。則大明律制書有違條有曰。凡奉制書。有所施行。而傳寫失錯者杖一百。增減官文書條有曰。凡增減官文書者。杖一百流三千里。名例云。二罪俱發。以重者論。李春英等從重論。李春英慶尙道安義縣。李枝成全羅道務安縣。竝流三千里定配。而過齋後。決杖發配之意。敢啓。傳曰。知道。李枝成。收贖放送。可也。
정조 9년
金夢華。以刑曹言啓曰。因本曹啓辭。猥濫擊錚罪人古阜居金成兌。法聖居河壽代。西部居嚴雄贊。考律勘處。北部居鄭璲。決杖徒配。都執人任聖泰。嚴刑定配事。命下矣。鄭璲洪忠道海美縣。徒三年定配。任聖泰慶尙道河陽縣定配。而新頒事目內。非四件。衛外擊錚凡係猥濫者。杖一百徒三年。依事目。金成兌黃海道文化縣。河壽代康翎縣。嚴雄贊洪忠道延豊縣。竝徒三年定配。任聖泰各別嚴刑一次。嚴雄贊等。各決杖一百後。竝卽押送配所之意。敢啓。傳曰。雜犯輕囚。今日皆從曠蕩之典。不可異同。此草記特爲勿施。使頑民。示知識喜之意。可也。
정조 9년
金夢華。以刑曹言啓曰。禁府刑曹時囚。無論保放在囚。竝放送事。命下矣。本曹所囚李景春李世同李聖彬李重澤李重爀等。罪係不輕。竝仍囚。李義亨。漢城府所囚李載春。竝卽放送之意。敢啓。傳曰。知道。當此疏放之日。何必許久滯囚。李聖彬遠地定配。李重澤亦爲定配。重爀放送。可也。